CELEX: 32010R1114
Language: el
Date: 2010-12-01 00:00:00
Title: Κανονισμός (ΕΕ) αριθ. 1114/2010 της Επιτροπής, της 1ης Δεκεμβρίου 2010 , που θεσπίζει λεπτομερείς κανόνες εκτέλεσης του κανονισμού (ΕΚ) αριθ. 2494/95 του Συμβουλίου όσον αφορά τα ελάχιστα πρότυπα για την ποιότητα των συντελεστών στάθμισης του ΕνΔΤΚ και καταργεί τον κανονισμό (ΕΚ) αριθ. 2454/97 της Επιτροπής  Κείμενο που παρουσιάζει ενδιαφέρον για τον ΕΟΧ

2.12.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 316/4
            
         ΚΑΝΟΝΙΣΜΌΣ (ΕΕ) αριθ. 1114/2010 ΤΗΣ ΕΠΙΤΡΟΠΉΣ
   της 1ης Δεκεμβρίου 2010
   που θεσπίζει λεπτομερείς κανόνες εκτέλεσης του κανονισμού (ΕΚ) αριθ. 2494/95 του Συμβουλίου όσον αφορά τα ελάχιστα πρότυπα για την ποιότητα των συντελεστών στάθμισης του ΕνΔΤΚ και καταργεί τον κανονισμό (ΕΚ) αριθ. 2454/97 της Επιτροπής
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 2494/95 του Συμβουλίου, της 23ης Οκτωβρίου 1995, για τη θέσπιση εναρμονισμένων δεικτών τιμών καταναλωτή (1), και ιδίως το άρθρο 3,
   Εκτιμώντας τα ακόλουθα:
   
               (1)
            
            
               Οι εναρμονισμένοι δείκτες τιμών καταναλωτή («ΕνΔΤΚ») είναι εναρμονισμένες τιμές πληθωρισμού που απαιτούνται από την Επιτροπή και την Ευρωπαϊκή Κεντρική Τράπεζα για την εκτέλεση των καθηκόντων τους σύμφωνα με το άρθρο 140 της συνθήκης για τη λειτουργία της Ευρωπαϊκής Ένωσης. Οι ΕνΔΤΚ είναι σχεδιασμένοι έτσι ώστε να διευκολύνουν διεθνείς συγκρίσεις του πληθωρισμού των τιμών καταναλωτή. Αποτελούν σημαντικούς δείκτες για τη διαχείριση της νομισματικής πολιτικής.
            
         
               (2)
            
            
               Το άρθρο 8 παράγραφος 3 του κανονισμού (ΕΚ) αριθ. 2494/95 ορίζει ότι οι σταθμίσεις (συντελεστές στάθμισης) των ΕνΔΤΚ αναπροσαρμόζονται αρκετά τακτικά ώστε να ανταποκρίνονται στις απαιτήσεις συγκρισιμότητας και αξιοπιστίας. Οι ΕνΔΤΚ που βασίζονται σε συντελεστές στάθμισης οι οποίοι αναπροσαρμόζονται με διαφορετική συχνότητα ενδέχεται να μην ανταποκρίνονται στις απαιτήσεις συγκρισιμότητας και αξιοπιστίας.
            
         
               (3)
            
            
               Ο κανονισμός (ΕΚ) αριθ. 2454/97 της Επιτροπής, της 10ης Δεκεμβρίου 1997, περί μέτρων εκτέλεσης του κανονισμού (ΕΚ) αριθ. 2494/95 του Συμβουλίου όσον αφορά τα ελάχιστα πρότυπα για την ποιότητα των συντελεστών στάθμισης των ΕνΔΤΚ (2) θεσπίζει κανόνες που εξασφαλίζουν ότι οι ΕνΔΤΚ καταρτίζονται βάσει συντελεστών στάθμισης που είναι επαρκώς αξιόπιστοι και κατάλληλοι για διεθνείς συγκρίσεις. Οι εν λόγω κανόνες θα πρέπει πλέον να τροποποιηθούν λαμβανομένων υπόψη των εξελίξεων στον τομέα των ΕνΔΤΚ. Ως εκ τούτου, τα μέτρα που προβλέπονται στον παρόντα κανονισμό θα πρέπει να αντικαταστήσουν τα μέτρα που ορίζονται στον κανονισμό (ΕΚ) αριθ. 2454/97, ο οποίος θα πρέπει να καταργηθεί.
            
         
               (4)
            
            
               Το άρθρο 9 του κανονισμού (ΕΚ) αριθ. 2494/95 απαιτεί οι ΕνΔΤΚ να είναι δείκτες τιμών τύπου Laspeyres. Όταν οι σχετικές τιμές διαφόρων αγαθών και υπηρεσιών αλλάζουν, οι συνήθειες των καταναλωτών όσον αφορά τις δαπάνες τους ενδέχεται να αλλάξουν σε τέτοιο βαθμό ώστε να απαιτείται αναπροσαρμογή των συντελεστών στάθμισης των αντίστοιχων ομάδων δαπανών, και ιδίως των βασικών ποσοτήτων τους, προκειμένου να εξασφαλισθεί η καταλληλότητά τους.
            
         
               (5)
            
            
               Δυνάμει του άρθρου 4 του κανονισμού (ΕΚ) αριθ. 1749/96, της 9ης Σεπτεμβρίου 1996, επί των αρχικών μέτρων για την υλοποίηση του κανονισμού (ΕΚ) αριθ. 2494/95 του Συμβουλίου για τους εναρμονισμένους δείκτες τιμών καταναλωτή (3), ο ΕνΔΤΚ καταρτίζεται έτσι ώστε να συμπεριλαμβάνει τις μεταβολές των τιμών ενός νέου σημαντικού αγαθού ή υπηρεσίας και των σχετικών δαπανών τους.
            
         
               (6)
            
            
               Ο παρών κανονισμός θα πρέπει να εφαρμόζεται με την επιφύλαξη των ελάχιστων προτύπων για την αντιμετώπιση των ασφαλιστικών συντελεστών στάθμισης σύμφωνα με τον κανονισμό (ΕΚ) αριθ. 1617/1999 της Επιτροπής, της 23ης Ιουλίου 1999, για τη θέσπιση λεπτομερών κανόνων σχετικά με την εφαρμογή του κανονισμού (ΕΚ) αριθ. 2494/95 του Συμβουλίου όσον αφορά τα ελάχιστα πρότυπα για την αντιμετώπιση των ασφαλίσεων στους εναρμονισμένους δείκτες τιμών καταναλωτή (4).
            
         
               (7)
            
            
               Οι συντελεστές στάθμισης στο επίπεδο των τμημάτων, ομάδων και τάξεων COICOP/ΕνΔΤΚ (5) δεν πρέπει να είναι διαφορετικοί για κάθε μήνα κατά τη διάρκεια του έτους, εκτός αν αυτό γίνεται σύμφωνα με τις διατάξεις του κανονισμού (ΕΚ) αριθ. 330/2009 της Επιτροπής, της 22ας Απριλίου 2009, όσον αφορά τα ελάχιστα πρότυπα για την αντιμετώπιση των εποχιακών προϊόντων στους εναρμονισμένους δείκτες τιμών καταναλωτή (ΕνΔΤΚ) (6).
            
         
               (8)
            
            
               Ο παρών κανονισμός δεν θα πρέπει να απαιτεί από τα κράτη μέλη να διενεργούν νέες στατιστικές έρευνες ή έρευνες για τον οικογενειακό προϋπολογισμό συχνότερα από μία φορά κάθε πέντε χρόνια, δεδομένου ότι τα κράτη μέλη καλούνται να καταρτίζουν εθνικούς λογαριασμούς σύμφωνα με το Ευρωπαϊκό Σύστημα Λογαριασμών (ΕΣΛ 1995) (7) και ότι οι συντελεστές στάθμισης των χωρών, που είναι απαραίτητοι για την παραγωγή συγκεντρωτικών στοιχείων για τη ζώνη του ευρώ και την ΕΕ, καθώς και άλλων τέτοιων στοιχείων ΕνΔΤΚ, βασίζονται σε στοιχεία των εθνικών λογαριασμών.
            
         
               (9)
            
            
               Έχει ληφθεί υπόψη η αρχή της σχέσης κόστους-αποτελεσματικότητας, σύμφωνα με το άρθρο 13 του κανονισμού (ΕΚ) αριθ. 2494/95.
            
         
               (10)
            
            
               Έχει ζητηθεί η γνώμη της Ευρωπαϊκής Κεντρικής Τράπεζας σύμφωνα με το άρθρο 5 παράγραφος 3 του κανονισμού (ΕΚ) αριθ. 2494/95.
            
         
               (11)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του ευρωπαϊκού στατιστικού συστήματος,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο
   Σκοπός του παρόντος κανονισμού είναι η θέσπιση ελάχιστων προτύπων για την ποιότητα των συντελεστών στάθμισης των εναρμονισμένων δεικτών τιμών καταναλωτή (ΕνΔΤΚ).
   Άρθρο 2
   Ορισμοί
   Για τους σκοπούς του παρόντος κανονισμού ισχύουν οι ακόλουθοι ορισμοί:
   1)   «περίοδος αναφοράς της στάθμισης» ενός ΕνΔΤΚ: η 12μηνη περίοδος κατανάλωσης ή δαπάνης βάσει της οποίας εκτιμώνται οι συντελεστές στάθμισης για την κατάρτιση της τελευταίας τιμής του ΕνΔΤΚ·
   2)   «υποδείκτες»: οι υποδείκτες που θεσπίζονται στον κανονισμό (ΕΚ) αριθ. 2214/96 της Επιτροπής, της 20ής Νοεμβρίου 1996, για τη θέσπιση εναρμονισμένων δεικτών τιμών καταναλωτή: διαβίβαση και διάδοση των υποδεικτών των ΕνΔΤΚ (8).
   Άρθρο 3
   Ελάχιστα πρότυπα για τους συντελεστές στάθμισης ΕνΔΤΚ
   1.   Κάθε μήνα, κατά το τρέχον έτος t, τα κράτη μέλη παράγουν ΕνΔΤΚ με τη χρήση συντελεστών στάθμισης υποδεικτών οι οποίοι αντικατοπτρίζουν τις συνήθειες των καταναλωτών όσον αφορά τις δαπάνες τους κατά την περίοδο αναφοράς της στάθμισης και οι οποίοι αποβλέπουν στο να είναι όσο το δυνατόν πιο αντιπροσωπευτικοί των συνηθειών των καταναλωτών όσον αφορά τις δαπάνες τους κατά το προηγούμενο ημερολογιακό έτος.
   2.   Ως εκ τούτου, κάθε χρόνο τα κράτη μέλη επανεξετάζουν και επικαιροποιούν τους συντελεστές στάθμισης των υποδεικτών ΕνΔΤΚ λαμβάνοντας υπόψη προκαταρκτικά στοιχεία των εθνικών λογαριασμών σχετικά με τις συνήθειες των καταναλωτών κατά το έτος t-2, εκτός από εξαιρετικές και δεόντως αιτιολογημένες περιπτώσεις, καθώς και οποιοδήποτε διαθέσιμο και σχετικό στοιχείο από τις έρευνες για τον προϋπολογισμό των νοικοκυριών και άλλες πηγές στοιχείων που είναι αρκετά αξιόπιστες για τους σκοπούς του ΕνΔΤΚ.
   3.   Όσον αφορά τους συντελεστές στάθμισης που βρίσκονται κάτω από το επίπεδο των υποδεικτών, συμπεριλαμβανομένων εκείνων για τις στοιχειώδεις ομάδες προϊόντων όπως ορίζονται στον κανονισμό (ΕΚ) αριθ. 1749/96, τα κράτη μέλη χρησιμοποιούν συντελεστές στάθμισης που δεν είναι σε καμία περίπτωση πάνω από επτά ετών.
   4.   Τα κράτη μέλη επανεξετάζουν ετησίως τις τυχόν σημαντικές και σταθερές εξελίξεις στην αγορά που επηρεάζουν τις ποσότητες στις υποδιαιρέσεις της COICOP/ΕνΔΤΚ, μεταξύ των περιόδων που αναφέρονται στις παραγράφους 2 και 3 και της περιόδου t-1, ώστε να εκτιμηθούν οι συντελεστές στάθμισης που είναι όσο το δυνατόν πιο επικαιροποιημένοι. Ειδικότερα, επανεξετάζονται οι καταναλωτικές δαπάνες για τις υποδιαιρέσεις της COICOP/ΕνΔΤΚ με γνωστές μεταβολές έπειτα από διοικητικές αποφάσεις και για προϊόντα σε ταχέως εξελισσόμενες αγορές.
   5.   Οποιαδήποτε προσαρμογή γίνει στους συντελεστές στάθμισης σύμφωνα με το παρόν άρθρο αρχίζει να ισχύει με τον δείκτη για τον Ιανουάριο του έτους t. Οι συντελεστές στάθμισης ΕνΔΤΚ για προηγούμενα έτη δεν αναθεωρούνται, με την επιφύλαξη της δυνατότητας διόρθωσης σφαλμάτων σύμφωνα με το άρθρο 4 του κανονισμού (ΕΚ) αριθ. 1921/2001 της Επιτροπής, της 28ης Σεπτεμβρίου 2001, σχετικά με τη θέσπιση λεπτομερών κανόνων για την εφαρμογή του κανονισμού (ΕΚ) αριθ. 2494/95 του Συμβουλίου όσον αφορά τα ελάχιστα πρότυπα για τις αναθεωρήσεις του εναρμονισμένου δείκτη τιμών καταναλωτή και για την τροποποίηση του κανονισμού (ΕΚ) αριθ. 2602/2000 (9). Σε κάθε περίπτωση, οι συντελεστές στάθμισης ΕνΔΤΚ αρχίζουν να ισχύουν με τον δείκτη για τον Ιανουάριο κάθε έτους και η τιμή τους επικαιροποιείται με βάση τις τιμές του προηγούμενου Δεκεμβρίου.
   Άρθρο 4
   Έλεγχος ποιότητας
   Τα κράτη μέλη παρέχουν στην Επιτροπή (Eurostat), κατόπιν αιτήματός της, επαρκείς πληροφορίες σχετικά με τους συντελεστές στάθμισης που χρησιμοποιούν για την κατάρτιση του ΕνΔΤΚ, συμπεριλαμβανομένης της χρησιμοποιούμενης περιόδου αναφοράς της στάθμισης, του αποτελέσματος της ετήσιας αναθεώρησης και των αναπροσαρμογών που πραγματοποιήθηκαν, ώστε να αξιολογηθεί η συμμόρφωση με τον παρόντα κανονισμό.
   Άρθρο 5
   Εφαρμογή
   Οι διατάξεις του παρόντος κανονισμού αρχίζουν να ισχύουν με τον δείκτη για τον Ιανουάριο του 2012 το αργότερο.
   Άρθρο 6
   Κατάργηση
   Ο κανονισμός (ΕΚ) αριθ. 2454/97 καταργείται από τον Ιανουάριο του 2012. Οι παραπομπές στον καταργούμενο κανονισμό νοούνται ως παραπομπές στον παρόντα κανονισμό.
   Άρθρο 7
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα μετά τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 1 Δεκεμβρίου 2010.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 257 της 27.10.1995, σ. 1.
   
      (2)  ΕΕ L 340 της 11.12.1997, σ. 24.
   
      (3)  ΕΕ L 229 της 10.9.1996, σ. 3.
   
      (4)  ΕΕ L 192 της 24.7.1999, σ. 9.
   
      (5)  Ταξινόμηση της ατομικής κατανάλωσης με βάση τον σκοπό, προσαρμοσμένη στις ανάγκες των ΕνΔΤΚ.
   
      (6)  ΕΕ L 103 της 23.4.2009, σ. 6.
   
      (7)  Κανονισμός (ΕΚ) αριθ. 2223/96 του Συμβουλίου, της 25ης Ιουνίου 1996, περί του ευρωπαϊκού συστήματος εθνικών και περιφερειακών λογαριασμών της Κοινότητας, ΕΕ L 310 της 30.11.1996, σ. 1.
   
      (8)  ΕΕ L 296 της 21.11.1996, σ. 8.
   
      (9)  ΕΕ L 261 της 29.9.2001, σ. 49.